ซิตี้แบงก์ฮึดสู้ บัตรเครดิตแข่งดุ
โค้งสุดท้ายธุรกิจบัตรเครดิตแข่งดุ ซิตี้แบงก์งัดกลยุทธ์สูง ตั้งเป้าไตรมาส 4 ขยายฐานบัตรใหม่เพิ่ม 5 หมื่นใบ ดันใช้จ่ายโต 10%
21 ก.ย. 2559

โค้งสุดท้ายธุรกิจบัตรเครดิตแข่งดุ ซิตี้แบงก์งัดกลยุทธ์สูง ตั้งเป้าไตรมาส 4 ขยายฐานบัตรใหม่เพิ่ม 5 หมื่นใบ ดันใช้จ่ายโต 10% 
นายซานดีพ บาตระ ผู้ช่วยรองกรรมการผู้จัดการใหญ่ ฝ่ายธุรกิจบัตรเครดิตและสินเชื่อบุคคล ธนาคารซิตี้แบงก์ เปิดเผยว่า เตรียมจัดแคมเปญใหญ่กระตุ้นการใช้จ่ายผ่านบัตรในไตรมาสสุดท้ายของปี ซึ่งเป็นช่วงที่ตลาดบัตรเครดิตแข่งขันสูงที่สุด จะใช้กลยุทธ์ให้สิทธิประโยชน์โดยเฉพาะที่เกี่ยวกับการใช้จ่ายต่างประเทศที่เป็นจุดแข็งของธนาคาร
สำหรับไตรมาส 4 ตั้งเป้าออกบัตรใหม่เพิ่มขึ้นอีก 5 หมื่นใบ จากปัจจุบันฐานบัตรรวม 1 ล้านใบ และยอดการใช้จ่ายเติบโตให้ได้อย่างน้อย 10% ซึ่งมีความท้าทายเพราะปีที่แล้วฐานสูงจากมาตรการกระตุ้นการใช้จ่ายของรัฐบาล
ทั้งนี้ ในช่วง 3 ปีที่ผ่านมา การใช้จ่ายผ่านบัตรในต่างประเทศเติบโต 26% ต่อปี มียอดใช้จ่ายกว่า 500 ล้านเหรียญสหรัฐ คิดเป็นราว 1.75 หมื่นล้านบาท/ปี ซึ่งยอดการใช้จ่ายในต่างประเทศคิดเป็น 24% ของการใช้จ่ายทั้งหมด
อย่างไรก็ตาม บัตรเครดิตซิตี้ รอยัลออร์คิดพลัส ซึ่งเป็นบัตรเครดิตร่วม (โคแบรนด์) กับการบินไทย มียอดใช้จ่ายสูงในต่างประเทศกว่าตลาดมาก แบ่งเป็นบัตรเครดิตซีเล็กต์ (ผู้มีรายได้ 1.5 หมื่นบาทขึ้นไป) ยอดใช้มากกว่าตลาด 10 เท่า และบัตรเครดิตพรีเฟอร์ (รายได้ 5 หมื่นบาทขึ้นไป) ใช้จ่ายมากกว่าตลาด 30 เท่า โดยปัจจุบันมีฐานบัตรนี้รวม 6.2 หมื่นใบ ซึ่งตั้งเป้าหมายว่าอีก 2-3 ปีจะเพิ่มยอดบัตรเป็น 1.2 แสนใบ